Else Winther Andersen (V), 2001-01-17:
Jeg oplever, at man bredt i Folketinget er enige om, at der skal være et tilsyn, og alene den konstatering gør jo, at vi nok finder ud af også at blive enige om nogle modeller.
At vi synes, denne model her er den rigtige, skal jeg gerne lige dvæle ved og sige nogle ord om, fordi der har været direkte spørgsmål om, hvorfor vi vil gøre det på den måde.
Med den form for tilsyn vil vi gøre kommunalbestyrelsen ansvarlig, så det er den, der har ansvaret for plejehjemmene og plejeboligerne i kommunen.
Det vil vi være med til at synliggøre i kraft af, at der skal ligge en rapport på kommunalbestyrelsens bord, så man ikke kan sige, man ikke har taget stilling og ikke har set, hvordan forholdene er i ens egen kommune.
Nu kan jeg forstå, at regeringen kommer med et lovforslag inden længe om det samme emne, og der er formodentlig nogle ting i det forslag, der kan være sammenfaldende med vores oplæg.
Men det, der er vigtigt for os, er, at det er et uvildigt tilsyn, der foregår ude på plejehjemmene.
Det er ikke kommunen, der skal kontrollere sig selv, det vil være vigtigt, at det er nogle andre.
Men vi ser selvfølgelig også gerne, og det står også i beslutningsforslaget, at kommunen sammensætter et sådant uvildigt tilsyn, hvori der selvfølgelig også kan indgå ældre og pårørende, alt efter hvordan man rent lokalt finder, at det vil være bedste måde at sammensætte det på.
Så har der været en del spørgsmål om, hvorfor vi har valgt, at det skal være den praktiserende læge.
Hvis man læser beslutningsforslaget forfra og helt til ende og husker det, man har læst, vil man kunne se, at ingen kan vælges til denne opgave mere end 2 år ad gangen, netop for ikke at blive sammenspist med plejehjemmet.
Vi har valgt den praktiserende læge ud fra, at vi ønsker, at det skal være dem, der kommer på plejehjemmet til daglig og kan fornemme, hvordan ånden og tonen er, og hvordan man behandler de ældre.
Det er også derfor, vi ønsker, der skal skiftes mellem forskellige læger, så der ikke er nogen, som kan få jobbet for livstid.
Vi er godt klar over - og det er selvfølgelig også derfor, at nogle af spørgsmålene er gået i den retning - at der måske er nogle læger, der ordinerer for meget medicin.
Måske bliver en kollega opmærksom på det, men en praktiserende læge har jo ganske rigtigt ikke kompetence til at sige til sin kollega, at det her er ikke godt.
Derfor nævner vi også embedslægen, derfor siger vi, at her kan embedslægen inddrages, og der kan måske også være andre områder, hvor den læge, der har tilsynet, ønsker embedslægen inddraget.
Vi har altså ikke på forhånd sagt, at vi slet ikke vil se embedslægen.
Vi synes bare, at embedslægen er for langt væk og ikke har mulighed for at følge med i det daglige virke.
Jeg synes, det er vigtigt, at vi er enige om, at der skal indføres et uvildigt tilsyn.
Vi synes selvfølgelig, at vores forslag er det bedste, og vi vil gerne have det fremmet, fordi vi kan se, at her har kommunen virkelig mulighed for at lave noget, der er uvildigt. Når vi får det tilsyn, og det får vi formodentlig under en eller anden form, vil man også opleve, at der er kommuner og plejehjem, der kører utrolig godt, og at andre vil finde ud af, at det kan godt være, at der er ting, som skal gøres anderledes, for at forholdene kan blive bedre.
Alene af den grund vil det jo være en fordel, at vi får det tilsyn.
Jeg glæder mig til udvalgsarbejdet.